b'\n_START_ARTICLE_\nTrahit\n_START_SECTION_\nEtimolgija in zgodovina\n_START_PARAGRAPH_\nTipska lokacija trahita je francoska pokrajina Auvergne, kjer ga je leta 1813 odkril in opisal francoski mineralog Alexandre Brongniart. Trahit je vulkanska kamnina, iz katere se med ohlajanjem spro\xc5\xa1\xc4\x8dajo plini in oblikujejo zelo majhne nepravilne luknjice. Trahit ima zato na prelomu zelo grob in nazob\xc4\x8dan videz._NEWLINE_Trahit ima tudi nekaj drugih imen: ortofir, ortoporfir in ortoklazoporfir, ki se ni\xc4\x8d ve\xc4\x8d ne uporabljajo.\n_START_SECTION_\nKemijska sestava\n_START_PARAGRAPH_\nKemijska sestava trahita je enaka sestavi globo\xc4\x8dnine sienita. V diagramu QAPF le\xc5\xbei na polju 7. \xc4\x8ce njegova modalna sestava ni razpoznavna, je kemijsko opredeljen s poljem T na diagramu TAS. Trahit vsebuje 57,6 - 69 masnih odstotkov SiO\xe2\x82\x82, kar je manj kot v riolitu. Vsebnost alkalnih oksidov K\xe2\x82\x82O in Na\xe2\x82\x82O je ve\xc4\x8d kot 7 masnih odstotkov in je vi\xc5\xa1ja kot v dacitu.\n_START_SECTION_\nMineralo\xc5\xa1ka sestava\n_START_PARAGRAPH_\nV trahitu prevladujejo alkalni glinenci (sanidin in ortoklaz) in z natrijem bogat plagioklaz. Trahit, v katerem je dele\xc5\xbe alkalnih glinencev v primerjavi s palgoklazom ve\xc4\x8dji od 90 volumskih odstotkov, se imenuje alkalni glinen\xc4\x8dni trahit in spada v diagramu QAPF v polje 6. Trahit lahko vsebuhe do 20% kremena in preide v kremenov trahit oziroma kremenov alkalni glinen\xc4\x8dni trahit, ali do 10% foidnih mineralov in preide v foidni trahit oziroma foidni alkalni glinen\xc4\x8dni trahit. Podrejene mafi\xc4\x8dne komponente trahita so klinopiroksen, rogova\xc4\x8da, biotit, fajalit in druge. Ti minerali dajo trahitu svetlo zelenkasto barvo._NEWLINE_Trahit ima pogosto porfiritsko teksturo s steklasto ali finozrnato osnovno maso glinencev in vtro\xc5\xa1niki iz omenjenih mineralov. Nekateri trahiti se zaradi zna\xc4\x8dilne oblike vtro\xc5\xa1nikov imenujejo rombski trahiti._NEWLINE_Lahko ima tudi obliko obsidijana ali piroklasti\xc4\x8dne kamnine, na primer plovca.\n_START_SECTION_\nNahajali\xc5\xa1\xc4\x8da\n_START_PARAGRAPH_\nTrahit je pogosta vulkanska kamnina, ki se najpogosteje pojavlja v terciarnih in mlaj\xc5\xa1ih vulkanskih kamninah na ognjeni\xc5\xa1kih odro\xc4\x8djih Italije (okolica Vezuva, otok Ischia), v Nem\xc4\x8diji, \xc4\x8ce\xc5\xa1ki (He\xc5\x99manov pri Karlovyh Varyh), Slova\xc5\xa1ki (Vihorlat in Slansk\xc3\xa9 vrchy), Norve\xc5\xa1ki (Modum v bli\xc5\xbeini Osla), Islandiji, Azorskih otokih in vzhodni Afriki._NEWLINE_Kamnino so \xc5\xbee v rimskih \xc4\x8dasih lomili na Drachenfelsu (Siebengebirge) v Nem\xc4\x8diji. V srednjem veku je bil trahit iz tega kamnoloma v dolini Rena pomemben gradbeni material, predvsem za notranjo opremo cerkva, fasade in tla in urejanje vrtov. Trahit se te\xc5\xbeko polira in je odporen proti zmrzali.'